
NAE lONESCU SI ASISTENTUL SAU, MIRCEA ELIADE* 


"Nae lonescu era un profesor extraordinar, excepţional, pe linia Maiorescu-Iorga-Pârvan" Mircea 
Eliade 

Mircea Eliade dedică lucrarea sa de doctorat (pregătită în India şi susţinută la Universitatea din 
Bucureşti) memoriei maharajahului Maindra Chandra Nandy, care-i oferise bursa pentru a studia în 
India, precum şi profesorilor Nae lonescu şi Surandranath Dasgupta, singurii pe care-i considera 
"maeştrii săi", notează el în Memoriile sale. Dasgupta, faimos profesor al Universităţii din Calcutta, 
era autorul unor cărţi de referinţă despre Patanjali şi un mare specialist în yoga clasică. "Să ai norocul 
să lucrezi cu Dasgupta la 22 de ani!" îi spusese indianistul italian, Giuseppe Tucci, lui Mircea Eliade. 
"Ce n-aş fi dat eu să mă aflu, la vîrsta dumitale, lîngă un asemenea om!..." ( 1 ). 

La terminarea Facultăţii de Litere şi Filosofie, despre necesitatea călătoriei sale în India, Mircea Eliade 
îl convinsese uşor pe "maestrul" său, pentru că înşuşi profesorul Nae lonescu considera că "nicăieri 
nu înţelegi mai bine o filosofie decît acolo unde s-a plămădit ea" (Ibid., p. 162). 

încă pe cînd mai era student, Mircea Eliade devenise redactor la "Cuvîntul", condus de Nae lonescu. 
Cei trei ani petrecuţi în India (1928-1931) au fost nu numai ani de intens studiu al spiritualităţii 
indiene, ci şi ani în care Mircea Eliade a fost permanent prezent în cultura română, prin studiile sale 
dedicate filosofiei indiene. Din îndepărtatul Orient, tînărul doctorand trimitea articole despre India, 
iar Nae lonescu îi expedia leafa sa de redactor, perimiţîndu-i astfel lui Mircea Eliade să-şi cumpere 
cărţile atît de necesare studiului. La plecarea în India, profesorul Nae lonescu îi promisese 
protejatului său că-i va obţine şi o bursă din partea guvernului român. Lucru care s-a şi întîmplat. 

Teza de doctorat, intitulată Yoga. Eseu despre originile misticii indiene, (pregătită cu Surandranath 
Dasgupta), şi-o susţine în faţa unei comisii ce-i număra pe Dimitrie Cuşti, Constantin Rădulescu- 
Motru şi P.P. Negulescu, cu toţii "filosofi raţionalişti". Privite retrospectiv, aceste repere biografice ale 
lui Mircea Eliade aproape că par anoste. 


https://isabelavs2.wordpress.com/mircea-eliade/nae-ionescu-eliade/ 


1/6 



11/8/2020 


Nae lonescu - Eliade - ISABELA VASILIU-SCRABA 


Că în realitate lucrurile nu au stat aşa, că o teză despre Yoga (2) la Facultatea de Filosofie a 
Universităţii din Bucureşti s-a prezentat ca o mare noutate care a trezit şi reacţii adverse se vede doar 
astăzi cu claritate, după ce, abia în perioada de după Revoluţia din dec.1989 a putut să fie publicată 
opera filosofică a lui Nae lonescu, interzisă timp de 45 de ani(3). 

Preocupările de orientalistică ale lui Mircea Eliade stîrniseră reacţia ostilă a "filosofilor raţionalişti" 
încă de cînd ele prinseseră contur prin revistele româneşti, dar mai ales după întoarcerea sa din India, 
cînd se ştia bine că Mircea Eliade, pentru titlul de doctor în filosofie, pregătea o teză despre "mistică", 
despre originea misticii indiene. 

Direct nu fusese însă atacat tînărul doctorand. La acea vreme era prea "mic" pentru a deveni ţinta 
vreunor atacuri din partea unor somităţi universitare. In schimb, fusese atacat "maestrul" său, 
renumitul profesor de metafizică Nae lonescu, şi el suspectat de "misticism", nu doar de vina de a-1 
proteja şi încuraja în studiile sale pe Mircea Eliade, întîiul propagator în cultura română al 
spiritualităţii indiene. 

Spuneam întîiul, pentru că ulterior, un mare specialist în domeniu urma să devină Sergiu Al-George 
(13 sept. 1922-10 nov.1981), căruia Mircea Eliade îi lăsase biblioteca sa de indianistică(4), rămasă în 
ţară după ce fostul asistent a lui Nae lonescu luase, ca atîţia alţii, drumul exilului. 

Filosoful Mircea Vulcănescu oferă amănunte interesante despre polemica din perioada interbelică 
ivită între universitarii aflaţi pe poziţii raţionaliste şi Nae lonescu. Iată ce aflăm de la Mircea 
Vulcănescu în legătură cu atacurile împotriva "misticului" Nae lonescu: "se ştie că o polemică de 
ordin cultural s-a iscat în ultimul timp în Universitate, de cînd profesorul Rădulescu-Motru a deschis 
cursul său de psihologie din acest an printr-un atac direct împotriva "curentelor mistice, orientaliste, 
asiatice şi obscurantiste" manifestate, în ultima vreme, în cultura românească şi adăpostite chiar în 
sînul Universităţii. Vizat, d-1 Nae lonescu a replicat în lecţia sa de deschidere, precizîndu-şi atitudinea 
faţă de atacul de mai sus şi arătînd semnificaţia şi sorţii de neizbîndă ale opoziţiei bătrînilor faţă de 
succesul crescînd al orientărilor spiritualiste printre elementele gînditoare ale tinerei generaţii 
culturale româneşti" (5). 

Lecţia inaugurală a cursului de metafizică în care Nae lonescu răspunsese "filosofului raţionalist" 
Constantin Rădulescu-Motru, după Dumitru Cristian Amzăr, tînărul îngrijitor al cursului litografiat, 
ar fi fost despre "moda în filosofie". După opinia noastră, în această lecţie de deschidere, Nae 
lonescu nu tratează în exclusivitate despre "moda în filosofie". 

La fel de puţin semnificativă ca şi "moda în filosofie" credem că este însăşi aparenţa polemică a 
primei lecţii, fiindcă dincolo de cele pe care unii le-au crezut întruchiparea superficialităţii, profesorul 
Nae lonescu spunea lucruri grave şi de cel mai mare interes, cum ar fi, în cazul de faţă, felul în care 
poate fi înţeleasă istoria filosofiei, mai precis, raportarea la timp a metafizicii, în pofida caracterului 
absolut al fiecărei soluţii metafizice. 

Iată, în acest sens, şi precizările lui Nae lonescu de la începutul celei de-a doua lecţii din acel an 
universitar: "Vă veţi fi închipuit, cei care aţi asistat la prima noastră convorbire, că eu am făcut o 
prelegere cu intenţiuni polemice. Trebuie să vă mărturisesc că nu. Forma poate să fi fost polemică, 
dar, în fond, eu vreau să spun ce am eu de spus (...) Aşadar, polemică numai ca formă, eu am ţinut să 
constat un fapt, anume că, principial, pot exista o seamă de filosofii, şi că ele chiar există. De altfel 
acesta este faptul fundamental pe care se sprijină, în genere, posibilitatea unei istorii a filosofiei" 

(6). Aparenţa polemică fusese conferită de aluziile făcute de Nae lonescu la adresa atacului 
pornit din tabăra filosofilor raţionalişti împotriva "misticii" şi la teza de doctorat despre "originea 
misticii indiene" pe care urma să o susţină Mircea Eliade întors în dec.1931 din India, teză despre 
care un calambur din epocă spunea că a "hindus" în eroare comisia care i-a acordat doctoratul (7). 

Independent de aparenţa ei glumeaţă, ori polemică, prima prelegere a cursului de istoria metafizicii 
din 1930-1931 nu poate fi, în nici un caz, redusă la subiectul tangenţial tratat al "modei în filosofie", şi 
acela rău înţeles (8). 

Referindu-se la poziţia filosofilor raţionalişti care negau prezenţa intuiţiei intelective în metafizică, 
Nae lonescu adusese bine venita precizare că metafizica nu apelează în exclusivitate la raţiune. 

Aceste lucruri, pentru cei care îi audiaseră sau îi citiseră cursurile sale de metafizică erau lămurite. 

Nu aşa păreau ele şi la "preopinenţii săi", cum îi desemnează Nae lonescu pe filosofii raţionalişti, 
care nu osteneau să-l tot critice, ba că nu şi-ar fi luat doctoratul, ba că nu a publicat cărţi, ba că 
filosofie "sănătoasă" se face numai de pe poziţii raţionaliste, şi nu de pe poziţii "mistice". 

Nae lonescu semnalează schimbarea "modelor" în filosofie pornind de la "realitatea istorică" a 
metafizicii şi luînd ca exemplu impactul pe care spiritualitatea orientală l-a avut, încă de la începutul 
secolului XX în cultura europeană. Pe linia acestei "mode", care era un fapt istoric de necontestat, 
"curentul orientalizant" din cultura română nu se distanţa prin nimic de cultura europeană. 

Despre curentul "orientalizant" din România, "adăpostit" în Universitatea bucureşteană, -de ca şi 
cum aceasta s-ar fi produs prin fraudă-, în lecţia sa inaugurală, Nae lonescu constatase aşadar că un 
astfel de "curent", nu ar fi chiar atît de neobişnuit, fiindcă se înscrie în spiritul vremii. 

într-altfel puse lucrurile. Profesorul spusese (aluziv, desigur) că Mircea Eliade, cu teza sa despre 
"originile misticii indiene", pe care o pregătea pentru doctorat, nu făcea altceva decît să ţină pasul 
cu vremea în care trăia, ceea ce, la urma urmelor, nu reprezenta o catastrofă, de maniera în care 
forurile superioare ale Universităţii să se simtă deranjate, şi să adopte o atitudine ostilă. 

După ce în 1933 Eliade îşi susţine teza de doctorat, Nae lonescu face demersurile necesare pentru ca 
el să poată deveni suplinitorul său la catedra de metafizică. "Nae lonescu se zbătuse să mă numească 
suplinitor", notează Mircea Eliade în Memoriile sale (9). 

Peste foarte mulţi ani, cînd va deveni o autoritate de anvergură mondială în domeniul istoriei 
religiilor, Mircea Eliade nu-1 va uita pe Nae lonescu (10), avînd grijă să scrie despre maestrul său în 
ENCICLOPEDIA BRITANICĂ. 

Dar numai la un an de la moartea filosofului, Mircea Eliade va scrie următoarele: "în viaţa 
universitară, profesorul Nae lonescu se situează de la început ca un "moştenitor" al lui Vasile Pârvan. 
Căci, de la 1926 încoace, el are în faţa sa o massă de studenţi care crescuseră sub magia lui Pârvan şi 
care nu-şi găseau acum nici un sprijin viu, nici un maestru spiritual" (11). 

Cu ocazia unor interviuri, care au luat ulterior forma unei cărţi intitulate ÎNCERCAREA 
LABIRINTULUI, Mircea Eliade şi-a amintit cum Nae lonescu (12), nu numai că i-a cedat cursul de 
istoria metafizicii şi un seminar de istoria logicii, dar i-a şi recomandat ca înainte de istoria metafizicii 
să înceapă printr-un curs de istoria religiilor (op. cit, p.68). 

După exemplul Profesorului, asistentul Mircea Eliade vorbea liber în faţa studenţilor, avînd o mare 
afluenţă la cursurile sale. Şi totuşi, în ciuda neîndoielnicului său succes, după cum notează în 
jurnalul său, îi lipsea "geniul lui Nae lonescu de a construi o lecţie ca o simfonie, fără nimic de prisos, 
reluînd în ultimile cinci minute toate temele dezbătute în cursul orei şi aducîndu-le laolaltă, 
lămurindu-le pe fiecare în lumina întregului" (13). 

La numai douăzeci de ani, cîţi avea Mircea Eliade pe cînd era redactor la "Cuvîntul", Nae lonescu îi 
făcuse protejatului său un portret spiritual de mare fineţe: "Pentru dumneata, îi spusese atunci Nae 
lonescu, existenţa înseamnă, în primul rînd, o serie de aventuri spirituale; cred că te înşeli, dar asta n- 
are importanţă. Important e numai ce vei face dumneata, ce vei crea dumneata, înainte şi după ce vei 
înţelege că te înşeli". (14). 


https://isabelavs2.wordpress.com/mircea-eliade/nae-ionescu-eliade/ 


3/6 



11/8/2020 


Nae lonescu - Eliade - ISABELA VASILIU-SCRABA 


Exilatul de mai tîrziu, devenit între timp o proeminentă personalitate în domeniul istoriei religiilor, 
va formula următoarea concluzie la care a ajuns după o viaţă închinată culturii: "creaţia este 
răspunsul pe care îl putem da terorii istoriei" (v. Mircea Eliade, ÎNCERCAREA LABIRINTULUI, trad. 
Doina Cornea, Ed. Dacia, 1990, p. 85). 

Existenţa transfigurată printr-o lungă serie de "aventuri spirituale" va fi teoretizată de Nae lonescu la 
ultimul său curs de metafizică din 1936-1937, drept "calea suferinţei acceptate". Ea ar fi una dintre 
cele două înfăţişări ale metafizicii sale, pe care -în cartea noastră intitulată Metafizica lui Nae 
lonescu, în unica şi în dubla ei înfăţişare (Ed. Star Tipp, 2000) ne-am luat libertatea să o numim 
"metafizica lui Ulise". 

Dumnezeu a vrut ca Nae lonescu să treacă în lumea celor drepţi pe 15 martie 1940, cînd nici nu 
împlinise cinzeci de ani. El nu a avut ocazia să afle ce s-a întîmplat, peste ani, cu protejatul său. Dar 
ceva despre succesul pe care urma să-l aibe Mircea Eliade, ca istoric al religiilor şi ca profesor 
universitar, Nae lonescu ajunsese să intuiască încă din vremea cînd se ferea să-l sfătuiască să scrie 
mai puţină literatură, ştiind bine că discipolul său va face ceea ce îl va mîna propriul său destin. 

La procesul intentat lui Mircea Eliade după apariţia nuvelei "Domnişoara Christina" (1936), Mariana 
Şora, studentă pe atunci, a venit la profesorul Nae lonescu, îşi aminteşte Eliade în Memoriile sale, ca 
o "walkirie deznădăjduită" pentru a-1 ruga să-şi salveze asistentul. Atunci Nae lonescu i-ar fi spus lui 
Mircea Eliade: "Dacă ai reuşit să trezeşti asemenea devotamente printre studenţi, nu mai am nici o 
îndoială de viitorul tău..." (op. cit., p. 356). 

Anul universitar 1936-1937, cînd s-a încercat scoaterea lui Mircea Eliade de la Universitate, s-a 
întîmplat să fie singurul an în care Nae lonescu a mai ţinut un curs de metafizică. Exact cît i-a mai 
trebuit pentru a-şi expune viziunea sa proprie asupra lumii, după ce în 1928-1929 şi în 1929-1930 
prezentase instrumentul de cunoaştere al metafizicii, iar în 1930-1931 prezentase o inedită perspectivă 
asupra istoriei metafizicii. La ultimul său curs de metafizică, într-o splendidă arborescenţă, va prinde 
contur metafizica naeionesciană în unica şi în dubla ei înfăţişare: ca "metafizică a fiinţei" şi sub forma 
a ceea ce noi am numit "metafizica lui Achile" şi "metafizica lui Ulise". 

"Mitul lui Ulise" îl va fascina şi pe cel care şi-a început o strălucită carieră universitară la Bucureşţi, ca 
asistent al lui Nae lonescu. Ajuns profesor de istoria religiei la o universitate americană, fiind şi la o 
vîrstă la care putea avea o bună perspectivă asupra tuturor aventurilor spirituale de care avusese 
parte, Mircea Eliade îl va considera pe Ulise "prototipul omului, nu numai modern, dar şi al omului 
legat de viitor, pentru că este tipul călătorului hăituit. Călătoria sa este o călătorie spre centru, spre 
Ithaca, cu alte cuvinte, spre sine însuşi". 

Dar "ca şi în Labirint, în orice peregrinare există riscul de a te pierde", mai remarca Eliade (15)’^’^. 


NOTE SI COMENTARII MARGINALE 
» 


afirmaţia îi aparţine lui Mircea Eliade 

1. V. Mircea Eliade, Memorii 1. Promisiunile echinocţiului, Ed. Humanitas, Bucureşti, 1991, p 189. 

2. Subiectul tezei, pe care Comisia de doctorat de la Universitatea din Bucureşti i-a îngăduit să o 
publice în franceză. Yoga. Essai sur Ies origines de la mystique indienne (1934), a constituit o 
adevărată pasiune pentru Mircea Eliade. Despre Yoga îi vor mai apărea următoarele cărţi: 
Techniques du Yoga (Paris, 1948); La Yoga. Immortalite et Liberte (Paris, 1954) şi Patanjali et le 
Yoga (Paris, 1962). 

3. Cea mai importantă apariţie editorială a operelor filosofice ale lui Nae lonescu o constituie seria 
volumelor de opere complete iniţiată de Editura Crater în 1999, într-o prezentare grafică 
impecabilă. 

4. "Nu mă dumiresc încă, de unde ai atîtea texte originale la îndemînă, se găsesc într-adevăr la 
biblioteca Universităţii?" îi scria în 1971 Angelo Moretta doctorului Sergiu Al-George (v. Sergiu 
Al-George, Corespondenţă.1952-1981, în numărul special -îngrijit de Vlad Şovărel-, pe care i l-a 
dedicat lui Sergiu Al-George revista coordonată de dl. George Anca, directorul Bibliotecii 
Pedagogice din Bucureşti, revistă intitulată "Bibliotheca Indica", nr. 3/1998, p. 122). 

Dr. Sergiu Al-George a fost un orelist mai puţin obişnuit. Şi nu numai prin temeinicile sale cunoştinţe 
de filosofie indiană care au rodit în studii publicate prin reviste din ţară şi din străinătate şi în cărţi de 
o inestimabilă valoare, precum FILOSOFIA INDIANĂ ÎN TEXTE (1971),’ LIMBĂ ŞI GÎNDIRE În’ 
GULTURA INDIANĂ (1974) sau ARHAIC ŞI UNIVERSAL (1981); ci şi prin puterea spiritului pe care 
o căpătase. La citirea "Jurnalului fericirii" (Ed. Dacia, Cluj-Napoca, 1991) aflăm cum doctorul Sergiu 
Al-George a reuşit să-l vindece de surzenie incipientă pe Nicu Steihardt, -prin "pase" -ambii aflîndu- 
se în închisoare. 

5. V. articolul publicat de Mircea Vulcănescu în ziarul "EPOGA" din 30 ian.1931, intitulat "GÎNDIREA 
FILOSOFICĂ A LUI NAE lONESCU". 

6. V. Nae lonescu, ISTORIA METAFIZICII. 1930-1931, curs litogr. p. 24. 

7. Se pare că autorul calamburului ar fi fost Oscar Lemnaru. 

8. Despre adevăratul conţinut ideatic al lecţiei inaugurale am tratat în volumul nostru intitulat 
"Metafizica lui Nae lonescu, în unica şi în dubla ei înfăţişare" (Ed. Star Tipp, 2000). 

9. V. Mircea Eliade, Memorii 1. Promisiunile echinocţiului, Ed. Humanitas, Bucureşti, 1991, p.237. 

10. în 1982, scriind despre Nae lonescu într-o revistă din Canada, Horia Stamatu va nota următoarele: 
"Mircea Eliade în nici un caz nu şi-a uitat Maestrul care l-a ajutat să se pregătească aşa de bine 
pentru o mare carieră ştiinţifică. îl aminteşte în "Jurnalele" sale, publicate în limba română şi în 
limbi străine, l-a amintit pe larg în discuţiile lui cu Rocquet (L'Epreuve du Labyrinth, 1978)" (v. 
Horia Stamatu, "Roza Vânturilor", în rev. "Cuvîntul Românesc", Hamilton, Ontario, aug. 1982, 
cuprins în voi. NAE lONESCU ÎN CONŞTIINŢA CONTEMPORANILOR SĂI, crestomaţie de G. 
Stănescu, Griterion Publishing Go, Inc., Bucureşti, 1998, p. 348). 

Despre cunoştinţele de istoria religiei ale lui Nae lonescu, Horia Stamatu va scrie următoarele: "acest 
ortodox a vorbit cu simpatie şi înţelegere nu numai despre catolicism, protestantism şi iudaism, dar şi 
despre budhism şi islamism, şi era unul din cei mai adînci cunoscători pe care i-am avut a kabalei şi a 
misticei iudaice" (Ibid., p. 331). 

11. V. Mircea Eliade, "Funcţia socratică a lui Nae lonescu", în rev. "Pan", An I, nr.3,1-15 aprilie 1941. 

12. Profesorul Nae lonescu, după cum îşi aminteşte Arşavir Acterian, "a fost un vorbitor cu o putere 
de captare magnetică a atenţiei ascultătorilor, de altfel, ca şi în scris, neprecupeţindu-şi ironia, 
sarcasmul, spiritul polemic, dar şi capacitatea de sintetizare a problemelor şi de adîncire a 
consideraţiilor vizînd miezul lucrurilor discutate..." (v. Arşavir Acterian, CE NE-A CUCERIT ŞI 
AM ADMIRAT LA NAE lONESCU, în voi. NAE lONESCU ÎN CONŞTIINŢA 
CONTEMPORANILOR SĂI, crestomaţie de G. Stănescu, Griterion Publishing Co, Inc., Bucureşti, 
1998, p. 23). 

13. V. Mircea Eliade, Memorii I. Promisiunile echinocţiului, Ed. Humanitas, Bucureşti, 1991, p. 305. 

14. V. M. Eliade, op. cit., p. 146. 

15. V. Mircea Eliade, ÎNCERCAREA LABIRINTULUI, trad. Doina Cornea, Ed. Dacia, Cluj-Napoca, 
1990, p.86. 

https://isabelavs2.wordpress.com/mircea-eliade/nae-ionescu-eliade/ 5/6 



11/8/2020 


Nae lonescu - Eliade - ISABELA VASILIU-SCRABA 


Conferinţă ţinută pe 15 martie 2000 la Ambasada Indiei din Bucureşti, cu ocazia unor manifestări 
culturale dedicate lui Mircea Eliade. 

